སྨོན་ལམ་བོད་ཀྱི་ཐུན་མོང་སྐད་གདངས་མཉེན་ཆས་ནི།བོད་ཕྱི་ནང་གཉིས་སུ་བསམ་ཚུལ་བསྡུ་ལེན་བྱས་མཐར།དབུས་སྐད་ཀྱི་སྒྲ་གདངས་གཞིར་བཞག་བྱས་ཤིང་།གཙོ་བོ་ཡི་གེ་སོ་སོའི་སྐྱེ་གནས་དང་།བྱེད་པ།བརྗོད་ཚུལ།ཕོ་མོ་མ་ནིང་སོགས་གང་དུ་གཏོགས་པ་བཅས་ཀྱི་ངོས་འཛིན་གསལ་བ་དང་།ཡིག་སྐད་གཙོར་བཟུང་ཐོག་ཡུལ་སྐད་དུ་དར་སོ་ཆེ་རིགས་ཟུར་འདོན་གྱིས།མིང་རྐྱང་དང་ཚིག་གྲུབ་བཅས་ཡིག་སྐད་ཐོག་བཀོད་ཡོད།ཡ་རབས་ཀྱི་ཁྱད་ཆོས་མཚོན་བྱེད་བོད་སྐད་ཀྱི་ཞེ་སའི་སྐོར་ཡིག་སྐད་དང་ཡུལ་སྐད་གཉིས་ཀའི་ཐོག་བཀོད་པ་དང་།ཚིག་ལྷུག་དང་ཚིགས་བཅད།གཏམ་བཤད་བྱེད་སྟངས་སོགས་བོད་རང་གི་ཁྱད་ཆོས་ལྡན་པར་བཀོད་ཡོད།སྒྲ་གདངས་ཁུངས་གཏུགས་ཡུལ་ནི།ས་སྐྱ་བསོད་ནམས་རྩེ་མོས་མཛད་པའི་བྱིས་འཇུག་དང་།གསེར་ཏོག་སུམ་རྟགས་ཀྱི་སྐྱེ་གནས་དང་སྔོན་རྗེས་ཀྱི་སྒྲའི་འཇུག་ཚུལ་གཞིར་བཞག་སྟེ།རང་ཉིད་ཀྱིས་ཀྱང་དཔག་ཚོད་ཀྱིས་ཡི་གེའི་སྒྲ་གདངས་ལ་བརྟག་དཔྱད་གཟབ་ནན་བྱས་པ་དང་།ཤེས་ལྡན་པ་རྣམས་ལ་གྲོས་བསྡུར་ཡང་ཡང་བྱས་ཏེ།མགོ་འདོགས་ཅན་རྣམས་ལ་ཡང་སྒྲ་གདངས་དང་སྐྱེ་གནས་སོགས་གཏན་འཁེལ་བྱས་ཡོད།འོན་ཀྱང་དེ་སྔ་སུས་ཀྱང་རྣམ་གཞག་ཆ་ཚང་བ་ཞིག་གཏན་འཁེལ་བྱས་མ་མྱོང་སྟབས་དཔྱད་གཞི་ཧ་ཅང་ཉུང་བ་དང་།ཁོ་བོ་ལ་ཡང་སྐྱེས་སྦྱངས་ཀྱི་ཤེས་རབ་ཞན་པས་གནད་འགག་ཧ་ཅང་ཆེ་བའི་གནས་འདི་འདྲ་ལ་ནོར་འཕྱུག་དང་།ཆད་ལྷག་གི་སྐྱོན་ཡོད་ངེས་རེད།མུ་མཐུད་དུ་ཡར་རྒྱས་གཏོང་རྩིས་ཡོད།